Euroopa Parlamendi resolutsioon,

5. mai 2010,

tähelepanekutega, mis on Euroopa Toiduohutusameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Toiduohutusameti 2008. aasta lõplikku raamatupidamisaruannet;

võttes arvesse kontrollikoja aruannet Euroopa Toiduohutusameti 2008. eelarveaasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu määrust (EÜ) nr 178/2002, [3] millega luuakse Euroopa Toiduohutusamet, eriti selle artiklit 44;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ja keskkonna-, rahvatervise ja toiduohutuse komisjoni arvamust (A7-0086/2010);

A. arvestades, et kontrollikoda märkis, et ta sai piisava kindluse 2008. aasta raamatupidamisaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Toiduohutusameti tegevdirektori tegevusele ameti 2007. aasta eelarve täitmisel [5] ja tõi eelarve täitmisele heakskiidu andmise otsusele lisatud resolutsioonis muu hulgas välja, et

- 2007. aastal kanti järgmisesse aastasse assigneeringuid üle summas 8600000 eurot (17 % 2007. aasta eelarvest) ja assigneeringuid tühistati summas 4800000 eurot;

- assigneeringute alakasutus 2007. aastal oli tingitud peamiselt 2007. aasta toetuste andmise tööprogrammi viibinud vastuvõtmisest ja rakendamisest ning eelmise eelarveaasta (2006) assigneeringute ülekandmisest summas 7900000 eurot, millest 4500000 eurot oli ette nähtud tegevuskuludeks,

Tulemused, eelarve haldamine ja finantsjuhtimine

1. rõhutab Euroopa Toiduohutusameti rolli sõltumatute teaduslike nõuannete andmisel kõigis küsimustes, mis mõjutavad otseselt või kaudselt toidu ohutust, sealhulgas loomade tervist ja heaolu ning taimekaitset; rõhutab, et teadusuuringute tulemustest tuleb nõuetekohaselt teada anda;

2. märgib, et 2008. aastal, oma kuuendal tegevusaastal, parandas amet tulemusi pidevalt; märgib, et tulemusnäitajad peegeldavad selget paranemist: teaduslike arvamuste ja avalduste arv kasvas 2007. aastaga võrreldes 57 %, sealhulgas parandati riskihindamismeetodeid ja teadusvõrgustike koordineerimist (nt suunised ja andmete kogumise aruanded), paranes teaduslike arvamuste esitamine ja arutelu asjaomaste sidusrühmadega (nt ulatuslikum kajastamine meedias nii artiklites kui ka audiovisuaalsetes ülekannetes, rohkem pressiteateid ja 2007. aastaga võrreldes 21 % rohkem väljaande "EFSA Highlights" tellijaid); märgib, et tulemuste paranemist tasakaalustab töötajate arvu suurenemine (27 %) võrreldes 2007. aastaga;

3. märgib, et 2008. aastal saavutas amet eelarve täitmisel kõrge taseme, täites kulukohustuste assigneeringutest 97 % ja maksete assigneeringutest 95 %; rõhutab, et eelmise aastaga võrreldes suurenes eelarve 9000000 euro võrra;

4. märgib siiski, et kolmandat aastat järjest täheldab kontrollikoda assigneeringute ülekandmist järgmisesse aastasse (23 % 2008. aasta eelarveassigneeringutest kanti üle 2009. aastasse, 16 % 2007. aasta eelarveassigneeringutest kanti üle 2008. aastasse, 20 % 2006. aasta eelarveassigneeringutest kanti üle 2007. aastasse); märgib, et 2008. aastal oli see tingitud viivitustest meetmete vastuvõtmisel ja rakendamisel valdkondades nagu tarkvaraarendus, koostöö välisekspertidega ning andmekogumisprojektide ja uuringute toetused; innustab ametit parandama eelarve haldamist, et vähendada sedavõrd suuri ülekantavaid summasid;

5. märgib lisaks, et teist aastat järjest osutab kontrollikoda, et eelmisest aastast ülekantud põhitegevusega seotud kulukohustused tuli tühistada (37 % 2007. aastast üle kantud ja 26 % 2006. aastast üle kantud põhitegevusega seotud kulukohustustest); märgib, et 2008. aastal tingisid kõnealuse olukorra märkimisväärsed viivitused 2007. aasta toetuslepingute rakendamisel 2008. aastal;

6. tunneb seetõttu muret, et antud olukord on vastuolus aastasuse põhimõttega ning viitab puudustele ameti programmitöös, lepinguliste tähtaegade kontrollis ja eelarves;

7. kiidab ametit selle eest, et ta määras oma 2008. aasta tööprogrammis iga peamise kavandatud tegevusvaldkonna esmatähtsad eesmärgid ja tulemusnäitajad; nõuab siiski tungivalt, et amet parandaks SMART-eesmärkide ja RACER-näitajate määramist, et hoogustada tulemuste saavutamist ja võimaldada tulemuste tõhusat kontrolli; peab positiivseks Euroopa Toiduohutusametis kasutusele võetud riskihindamismenetlust, mille abil on juba 2009. aastast alates võimalik paremini jälgida ameti teadus- ja haldustegevust ning seda tugevdada;

8. rõhutab, et amet peab tulevikus pöörama toetuslepingute menetlemisel rohkem tähelepanu asjaomase teenuse keerukusele, et seada pakkumise esitamiseks asjakohasemad tähtajad; märgib lisaks, et amet peaks paremini kontrollima toetuslepingutes kindlaksmääratud tähtaegadest kinnipidamist;

9. peab positiivseks asjaolu, et amet võttis 2009. aasta eelarves toetuste osas kasutusele liigendatud assigneeringute süsteemi, et vältida järgmistel eelarveaastatel assigneeringute tühistamist;

10. võtab teadmiseks, et ameti raamatupidamine kajastab 2008. aastal saadud intressitulu 485651,33 eurot; järeldab aastaaruande ja intressimaksete mahu põhjal, et ameti käsutuses on püsivalt väga palju sularaha; võtab teadmiseks, et 31. detsembril 2008 oli ameti sularahareserv 19990492,26 eurot; palub komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida ameti sularahareserv püsivalt võimalikult väiksena;

Siseaudit

11. on seisukohal, et ameti poolt 2006. aastal loodud auditikomisjonil on oluline roll haldusnõukogu abistamisel, tagades Euroopa Komisjoni siseauditi talituse ja ameti siseauditi talituse nõuetekohase töö ning selle, et haldusnõukogu ja tegevdirektor võtavad seda tööd asjakohaselt arvesse; arvab seetõttu, et Euroopa Toiduohutusameti auditikomisjon võiks olla teistele ametitele eeskujuks;

12. märgib, et komisjoni siseauditi talituse ja ameti siseauditi talituse 25 soovitusest on rakendatud 20 (80 %); ergutab siiski ametit esitama parlamendile lisateavet soovituste olulisusastme ja nende rakendamiseks võetud meetmete kohta;

Inimressursid

13. võtab teadmiseks, et ametil õnnestus täita 318 ametikohta 335st ametikohtade loetelus ette nähtud kohast (mis tähendab, et 2007. aastaga võrreldes on tööle võetud 45 ajutist teenistujat), vaatamata raskustele Parmasse kõrgelt kvalifitseeritud teadustöötajate leidmisel; märgib, et lisaks on tööle võetud 40 muud töötajat (abiteenistujad, lepingulised töötajad, riikidest lähetatud eksperdid), kes toetavad ametit tema ülesannete täitmisel;

14. tunneb heameelt selle üle, et töölevõtmismenetlustega seotud puudustele kontrollikoja praeguses aruandes enam ei osutata;

15. nõuab, et Euroopa Toiduohutusamet tagaks selle, et kõik endised ametnikud teavitaksid ametit vastavalt Euroopa ühenduste ametnike personalieeskirjade artiklile 16 sellest, kui nad asuvad ametisse väljaspool institutsioone; kui selline tegevus võib minna vastuollu institutsioonide õigustatud huvidega, peaks amet võtma asjakohaseid meetmeid;

16. võtab teadmiseks, et 2008. aasta oktoobris alustati ameti personali hulgas töökeskkonna hindamiseks teise küsitluse läbiviimist; on rahul sellega, et kui 2007. aastal osales küsitluses 44 % töötajatest, siis 2008. aastal osales 55 % töötajatest; innustab personalikomiteed sellist küsitlust regulaarselt korraldama ja osalejate määra suurendama; loodab, et ameti juhtkond kasutab küsitluse tulemusi personalijuhtimises ja igapäevatöös;

Ametite võrgustiku koordinaatori roll

17. kiidab Euroopa Toiduohutusameti tegevdirektorit selle eest, et ta täitis 1. märtsist kuni 31. detsembrini 2009 väga tõhusalt ametite võrgustiku koordinaatori rolli;

18. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 95.

[2] EÜT L 248, 16.9.2002, lk 1.

[3] EÜT L 31, 1.2.2002, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 185.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------